Voința Turnu Măgurele, echipa controlată de fiul lui Liviu Dragnea, are o nouă casă, după ce Compania Națională de Investiții a anunțat inaugurarea stadionului din județul Teleorman.

Până să finalizeze lucrările stadioanelor Arcul de Triumf, Ghencea și Rapid, pentru EURO 2020, CNI a anunțat apariția unei noi arene pe harta fotbalului românesc. E vorba de o investiție de 3 milioane de euro în Stadionul Municipal idn Turnu Măgurele, care are o capacitate de 2.000 de locuri, vestiare moderne, un mic hotel și o saună.

CNI a anunțat pe Facebook apariția stadionului: „O altă promisiune îndeplinită cu succes! Reprezentanții CNI participă astăzi la recepția la terminarea lucrărilor pentru obiectivul de investiții „Complex sportiv – Stadion Municipal Turnu Măgurele” din județul Teleorman.

În urma intervenției CNI, stadionul îndeplinește cerințele de clasificare UEFA. Complexul sportiv beneficiază de un centru de cantonament – spații de cazare cu dotări independente (24 locuri), spații pentru recuperare fizică, precum și spații pentru prepararea și servirea mesei. În plus acesta este amenajat corespunzător cu spații dedicate persoanelor cu handicap, o zonă specială pentru presă, precum și spații destinate locurilor de parcare”.

Voința Turnu Măgurele evoluează în Liga 3, seria III, din care mai face parte și Petrolul Ploiești, principala favorită la promovarea în Liga 2.

„Înțeleg că e o inițiativă mai veche. Nu decid eu, ci ministerul și Compania Națională de Investiții. În Teleorman nu mai e voie să se facă nicio investiție. Și dacă se face un podeț trebuie să se facă anchetă, miting sau să se retragă banii.”, declara Liviu Dragnea, președintele PSD, la finalul anului trecut.

De asemenea, ProSport a scris cum orașul Pitești a rămas cu buza umflată, CNI preferând Trunu Severin, deși orașul lui Dobrin beneficia de un aport mai mare de suporteri, dar și de tradiție